TACLOBAN CITY - Patay an usa nga suspetsado nga nanigbas ha duha nga magbugto nga kabataan ha Abuyog, Leyte mahoman nga pagburugbligan nga pagbatakon han mga residente.
Subay ha nahikay nga impormasyon kan P/SInsp. Catalino Laudia, hepe han Abuyog Municipal Police Station, padayon yana an imbestigasyon nga guinbubuhat han kapulisan maypaghisumpay ha nagin causa han pagkamatay han suspek nga guinkilala kan Ariel Rias, 42, waray asawa ngan residente han Barangay Anibongon, Abuyog, Leyte.
Una hini, mababaruan nga guintigbas ni Rias an magbugto nga hira Cristine Mae Badyao, 8, grade 2 ngan an manghod hini nga hi Joven Badyao, 2, gamit an "sarad" samtang nakaturog an mga biktima ha ira panimalay.
Guinsisiring nga nangalas daw an suspetsado dida han waray ini tagi hin kan-on han mangaro ini ha nanay han mga biktima.
Dayon naman nga nagdumara hin manhunt operation an mga otoridad ngan barangay tanod kataliwan han insidente pero waray ini madakpi.
Kasumpay hini, usa naman daw nga residente an nakakita ha suspek samtang natabok ini ha salog ngan guinsumatan naman hini an iya mga ka-barangay ngan guinburubligan nira an suspek nga pagbatakon ngada han maawatan ini hin kinabuhi.
Nabaruan naman tikang ha pamilya han suspek nga bisan hira in nahadlok kan Rias tungod nga mayda daw ini deperensya ha panhuna-hona.
war_Latn war_Latn war_Latn war_Latn war_Latn war_Latn war_Latn